Predkladacia správa

Dňa 16. februára 2005 prerokovala vláda SR materiál „Zhodnotenie administratívnych kapacít rezortov zapojených do implementácie štrukturálnych fondov a kohézneho fondu“, ktorý predložil na rokovanie vlády SR minister výstavby a regionálneho rozvoja SR na základe uznesenia vlády č. 328/2004 úlohy C5. z 15. apríla 2004. Materiál „Zhodnotenie administratívnych kapacít rezortov zapojených do implementácie štrukturálnych fondov a kohézneho fondu“ bol schválený uznesením vlády SR č. 153/2005.
Ministerstvo školstva SR (ďalej len „MŠ SR“) plní úlohu sprostredkovateľského orgánu pod riadiacim orgánom pre Sektorový operačný program Ľudské zdroje (ďalej len „SOP ĽZ“) a pre Jednotný programový dokument NUTS II – Bratislava, Cieľ 3 (ďalej len „JPD BA Cieľ 3“) a úlohu platobnej jednotky pre tieto dokumenty.
Dôvodom na zvýšenie počtu štátnozamestnaneckých miest na MŠ SR je nárast objemu prác súvisiacich s implementáciou pomoci z ESF a ich časová náročnosť. Každoročne MŠ SR vyhlasuje minimálne 4 výzvy (2 výzvy pre SOP ĽZ a 2 výzvy pre JPD BA Cieľ 3). V roku 2004 vyhlásilo MŠ SR 5 výziev v rámci SOP ĽZ a 4 výzvy v rámci JPD BA Cieľ 3. V roku 2005 vyhlásilo MŠ SR v marci 2 výzvy v rámci SOP ĽZ a 2 výzvy v rámci JPD BA Cieľ 3 a pripravuje vyhlásenie 1 výzvy v rámci SOP ĽZ a 1 výzvy v rámci JPD BA Cieľ 3. 
Predpoklad čerpania opatrení technickej pomoci SOP ĽZ a JPD BA Cieľ 3 umožňuje pri zachovaní momentálnej úrovne odmeňovania naplno financovať  24  zamestnancov, na ktorých nie je krytie v štátnom rozpočte. Z tohto počtu 24 zamestnancov je už v súčasnosti financovaných na MŠ SR 8 zamestnancov. Z tohto dôvodu žiada MŠ SR zmenu systemizácie v rozpočtovej kapitole Ministerstva školstva SR bez nároku na štátny rozpočet zvýšením o 16 štátnozamestnaneckých miest.
Materiál nezakladá zvýšené nároky na štátny rozpočet, keďže platy nových zamestnancov budú hradené z opatrení technickej pomoci pre SOP ĽZ a JPD BA Cieľ 3.

Materiál nemá finančný, ekonomický, environmentálny vplyv a má pozitívny vplyv na zamestnanosť.